《观明发画李贺高轩过图》
宋代·释道潜

唐年茂宗枝，时平多俊良。长吉尤震曜，春林擢孤芳。

退之于孔门，屹屹真栋梁。笔力障百川，风澜息其狂。

破衣系麻鞋，右顾生辉光。一朝与湜辈，命驾惊煌煌。

贺初为儿童，随父事迎将。须臾命赋诗，英气加激昂。

长安众词客，声问争推扬。风流垂异代，尚想古锦囊。

君今亦宗英，韵胜斯人方。少年肯事事，苦学志独强。

风骚拟屈宋，妙处相颉颃。丹青出戏弄，配古犹擅场。

形容示往事，彷佛如在旁。一径入幽远，古垣缭林庄。

平桥跨渌水，丛薄含葱苍。晴窗为披拂，佳兴杳难忘。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。